A Tinódi Lantos Sebestyén Református Általános Iskola és Alapfokú Művészetoktatási Intézmény beszámolója – 2012.

„Ne hagyjátok a templomot, a templomot s az iskolát!”  Reményik Sándor (1925.)

Az egyházi iskolák legfontosabb küldetése a misszió. Intézményeink óriási felületen érintkeznek a társadalom legkülönbözőbb rétegeivel, így kiváló lehetőséget biztosítanak missziós feladataink ellátására. 
Diákjaink egy része beépült, beépül a gyülekezetekbe (10 településről vannak diákjaink). Valamennyi tanulónkról elmondhatjuk, hogy sokkal elfogadóbbak, toleránsabbak az egyházzal, vallással, hittel szemben, mint a magyar társadalom többsége. Hisszük, hogy az iskolánkban nevelkedő gyermekek közül sokan fognak még csatlakozni – életük későbbi szakaszában – gyülekezeteinkhez. A mi feladatunk a magvetés. 
Iskolánk a keresztyén értékrendet képviseli, melynek központi tanítása az isteni szeretet. Természetesen intézményünk küldetésnyilatkozata is tartalmazza a keresztyén értékrend közvetítésének fontosságát: „Iskolánk diákjai […] az evangéliumi hit és erkölcs szellemében nevelkedjenek. Legyenek képesek megérteni és sajátjuknak tekinteni erkölcsi, közösségi normákat, mindez jelenjen meg megnyilvánulásaikban”. A szeretet középpontba állítása, a pozitív viselkedés jutalmazása, megerősítése, a pedagógusi példamutatás, hitelesség mind-mind hozzájárulnak, hozzájárulhatnak céljaink eléréséhez. Az általunk helyesnek tartott értékrend közvetítésére, missziós küldetésünk elvégzésére lehetőséget biztosítanak a gyülekezeti alkalmak, a napkezdő csendes percek, a hittan órák, felső tagozatban az etika órák és gyakorlatilag az összes tanítási óra, iskolai rendezvény. 

Intézményünk 8 évfolyamos általános iskola és 12 évfolyamos művészeti iskola. Az általános iskolai oktatás 9 tanulócsoportban folyik. Intézményünkben valamennyi művészeti ág képviselteti magát: zeneművészeti, képzőművészeti, színművészeti és táncművészeti ág. Az iskolánkba jelentkezők számos tanszak közül választhatnak: citera-, furulya-, gitár-, hegedű-, rézfúvós-, szintetizátor-, ütő-, zongora tanszakok (zeneművészeti ág), kerámia-, rajz-festészet tanszakok (képzőművészeti ág), színművészet-bábművészet tanszak (színművészeti ág), néptánc tanszak (táncművészeti ág). 
Intézményünknek a 2011/2012-es tanévben 181 általános iskolai, és 196 művészeti tanulója van. 

A nevelés-oktatás feladatait 22 főállású és 4 óraadó pedagógus látja el. Iskolánk sikeres, hatékony működésén további 6 munkatárs fáradozik. Szakos ellátottságunk 100 %-os. Minden álláshely be van töltve. Az intézmény működése szoros gazdálkodás mellett zavartalan. 

Büszkék vagyunk arra, hogy diákjaink továbbra is „futószalagon szállítják” a szebbnél-szebb versenyeredményeket. Kistérségi, megyei, országos, református, sőt nemzetközi versenyeken is értünk el kiemelkedő sikereket. 2011 tavaszán például 3 kerámiás növendékünk szerepelt Bánffyhunyadon nemzetközi kerámia versenyen. Két első és egy harmadik helyezést „gyűjtöttek be”. Nagy reménységünk a Tinódi énekes csapata is, hiszen bejutottak az országos népdaléneklési verseny döntőjébe. A közismereti tárgyak terén sem vagyunk lemaradva, minden évben örülhetünk országos helyezett tanulóknak. Zenészeink (rezesek, citerások, zongoristák stb.), táncosaink számtalan rendezvényen, koncerten, gyülekezeti alkalmon lépnek fel Enyingen, a megyében, a Régióban, országos református rendezvényeken.

A 2011-2012-es tanévben egy régi álmunk is megvalósult: lett saját tornaterme a Tinódinak! A 2010-es év kiegészítő támogatásának kiegészítéséből (az a pénz, mely törvény szerint megillette iskolánkat, de 2010-ben nem kaptuk meg, viszont 2011 decemberében – hála Istennek – visszamenőleg megkaptuk), önerőből tudtuk megvásárolni azt a tornaszobát, melyet eddig az önkormányzattól „kaptunk” használatra. Óriási jelentősége van ennek a vételnek, hiszen oktatási intézmény nem működhet tornaterem nélkül. Az enyingi önkormányzat – nehéz anyagi helyzete miatt – már évek óta próbál megszabadulni ettől az ingatlanától (is). Ha ez bekövetkezik, veszélybe került volna iskolánk működése, fennmaradása.

2011-ben is folytatódott – társadalmi munkában – iskolánk felújítása, szépítése iskolai dolgozók, szülők, presbiterek közreműködésével. Az osztályfőnökök ezúttal is kiválaszthatták, milyen színben (színekben) pompázzon tantermük. A többi helyiséget is igyekeztünk minél vidámabbá, barátságosabbá tenni.  

Továbbra is bátorítjuk a Régió gyülekezeteit, kérjék iskolánk diákjait közreműködőnek rendezvényeikre. 

Iskolánk életéről bővebb információt találhatnak a www.tinodi.hu weboldalon.

Életükre és munkájukra Isten gazdag áldását kérve:

Szabó Szilárd
												        Igazgató

Enying, 2012. február 9.